## Odluka o sanaciji Doma zdravlja Gospić

### NN 48/2013 (24.4.2013.), Odluka o sanaciji Doma zdravlja Gospić

VLADA REPUBLIKE HRVATSKE

935

Na temelju članka 4. stavka 3. Zakona o sanaciji javnih ustanova (»Narodne novine«, broj 136/2012), Vlada Republike Hrvatske je na sjednici održanoj 18. travnja 2013. godine donijela

ODLUKU

O SANACIJI DOMA ZDRAVLJA GOSPIĆ

I.

Ovom Odlukom uređuje se postupak i način provođenja sanacije zdravstvene ustanove – Doma zdravlja Gospić (u daljnjem tekstu: Zdravstvena ustanova) kojoj je osnivač Ličko-senjska županija.

II.

Postupak sanacije provodi se radi nemogućnosti pokrivanja nastalog gubitka i ispunjavanja novčanih obveza u zakonom utvrđenim rokovima, u cilju postizanja financijske stabilnosti i jačanja odgovornosti u upravljanju, te povećanja kvalitete i efikasnosti u obavljanju djelatnosti Zdravstvene ustanove.

Ličko-senjska županija, kao osnivač Zdravstvene ustanove, donijela je Odluku, klase: 510-01/13-01/02, urbroja: 2125/1-01-13-03, od 30. siječnja 2013. godine, kojom je pozvala Vladu Republike Hrvatske na provođenje sanacije, te se odrekla svih osnivačkih prava tijekom provedbe sanacije i dvije godine nakon dana stupanja na snagu odluke o završetku sanacije.

Odluka iz stavka 2. ove točke sastavni je dio ove Odluke, ali se ne objavljuje u »Narodnim novinama« već na internetskim stranicama Ministarstva zdravlja.

III.

Postupak sanacije uključuje:

1. analizu i utvrđivanje uzroka nastalog gubitka i nemogućnosti ispunjavanja novčanih obveza Zdravstvene ustanove u zakonom utvrđenim rokovima, koja između ostaloga obuhvaća analize:

– troškova koji proizlaze iz prava zaposlenika i pacijenata na koje Zdravstvena ustanova nije mogla utjecati,

– troškova na koje je Zdravstvena ustanova mogla utjecati,

– ugovorenih cijena usluga i limita dodijeljenih od strane Hrvatskog zavoda za zdravstveno osiguranje te ostalih prihoda Zdravstvene ustanove;

2. pregovore s vjerovnicima;

3. podmirivanje obveza;

4. otpis potraživanja;

5. svođenje rokova ispunjavanja novčanih obveza u zakonom utvrđene rokove;

6. provođenje Programa sanacije, kojim se utvrđuju mjere reorganizacije i racionalizacije poslovanja Zdravstvene ustanove kojima će se osigurati stabilnost poslovanja i onemogućiti stvaranje novih gubitaka.

IV.

U postupak sanacije ulaze obveze i potraživanja Zdravstvene ustanove utvrđeni na dan 31. prosinca 2012. godine.

Obveze Zdravstvene ustanove podmirit će se na teret sredstava državnog proračuna Republike Hrvatske, od strane Ministarstva financija.

Hrvatski zavod za zdravstveno osiguranje, nakon provedenih pregovora s vjerovnicima Zdravstvene ustanove, dostavit će Ministarstvu financija specifikaciju obveza po vjerovnicima i rokovima plaćanja.

Nakon što Hrvatski zavod za zdravstveno osiguranje zaključi s vjerovnicima iz stavka 3. ove točke ugovore o iznosima i rokovima podmirenja obveza Zdravstvene ustanove, ista otpisuje potraživanja prema Hrvatskom zavodu za zdravstveno osiguranje utvrđena na dan 31. prosinca 2012. godine.

V.

Za provođenje sanacije Zdravstvene ustanove imenuje se sanacijski upravitelj i Sanacijsko vijeće sastavljeno od predstavnika Ministarstva zdravlja (predsjednik Sanacijskog vijeća), Ministarstva financija i Zdravstvene ustanove.

Odluke Sanacijskog vijeća donose se jednoglasno.

VI.

Ministar zdravlja obvezan je donijeti Naputak o metodologiji izrade i provođenju Programa sanacije Zdravstvene ustanove u roku od 10 dana od dana stupanja na snagu ove Odluke.

Sanacijsko vijeće Zdravstvene ustanove iz točke V. ove Odluke obvezno je donijeti Prijedlog programa sanacije Zdravstvene ustanove u roku od 30 dana od dana stupanja na snagu ove Odluke, a na temelju Naputka iz stavka 1. ove točke.

Ministarstvo zdravlja obvezno je, radi ostvarenja ciljeva sanacije, u roku od tri mjeseca od dana stupanja na snagu ove Odluke, na temelju Prijedloga programa sanacije iz stavka 2. ove točke donijeti Program sanacije Zdravstvene ustanove.

Sanacijski upravitelj, Sanacijsko vijeće i Ministarstvo zdravlja, sukladno svojim nadležnostima, provode Program sanacije iz stavka 3. ove točke u roku od 12 mjeseci od dana donošenja Programa sanacije.

VII.

Sanacijski upravitelj i Sanacijsko vijeće iz točke V. ove Odluke imaju prava, obveze i ovlaštenja propisana Zakonom o sanaciji javnih ustanova, te se na njih na odgovarajući način primjenjuju odredbe članaka 57. – 62. Zakona o zdravstvenoj zaštiti (»Narodne novine«, br. 150/2008, 71/2010, 139/2010, 22/2011, 84/2011, 12/2012, 35/2012, 70/2012 i 144/2012) i važećeg Statuta Zdravstvene ustanove.

VIII.

Sanacijski upravitelj Zdravstvene ustanove za svoj rad je odgovoran Sanacijskom vijeću Zdravstvene ustanove, ministru zdravlja i Vladi Republike Hrvatske.

Visina plaće sanacijskog upravitelja Zdravstvene ustanove utvrđuje se na način i u visini kao i plaća ravnatelja Zdravstvene ustanove.

Sredstva potrebna za financiranje sanacijskog upravitelja Zdravstvene ustanove osigurava Zdravstvena ustanova.

Naknade članovima Sanacijskog vijeća Zdravstvene ustanove utvrđuju se u visini utvrđenoj Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

Sredstva potrebna za financiranje Sanacijskog vijeća Zdravstvene ustanove osiguravaju se u državnom proračunu Republike Hrvatske, na razdjelu Ministarstva zdravlja.

IX.

Od dana stupanja na snagu ove Odluke, te za vrijeme od dvije godine nakon dana stupanja na snagu odluke o završetku sanacije Zdravstvene ustanove, prestaju ovlasti tijela upravljanja ove Zdravstvene ustanove.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/162

Urbroj: 50301-04/12-13-2

Zagreb, 18. travnja 2013.

Predsjednik

Zoran Milanović, v. r.

Odluka, NN 48/2013-935